  Туспуктэм: vk.com (Библиотека-филиал им. В.В. Маяковского | Ижевск) Наталия Сильвестрова Ижкарысь В. В. Маяковский нимо лыдӟетъюртын (Новостроительной ульча, 28) бадӟымъёслы удмурт кылэз дышетонъя дунтэк курсъёс ужало. Соос кыкетӥзэ радъясько ни. Со сярысь ивортодэтъя «Удмуртия» агентстволы курсъёсты нуись Светлана Любимова вераз. « Лыкто егитъёс но, арлыдоос но. Али вань ӟуч нылкышно, кудӥзлы 56 арес, пенсие потыса удмурт кылэз дышетэмез потэм, ветлэ, тырше » Светлана Любимова, удмурт кылэз дышетонъя курсъёсты нуись Курсъёсын удмурт кылын вераськыны дышетско, грамматикаен тодматско. Светлана Любимова ужаз пӧртэм амалъёсты кутэ. « Тыршиськом практикалы тросгес дыр висъяны, куддыръя шудон, диалогъёс пыр, видео учкиськом, кырӟан, эктон дышетӥськом. Пӧртэм экскурсиосы потаськом, тодмо адямиосын пумиськон радъяськом » Светлана Любимова, удмурт кылэз дышетонъя курсъёсты нуись Курсъёсы пӧртэм тодонэн адямиос вуо, соин ик котькудӥзлы нимысьтыз уж дасяно луэ шуыса пусъе Светлана Любимова. Занятиосы туэ азьло дыре ветлэм муртъёс тодон-валанзэс будэтон вылысь нош ик пырисько. Светлана Любимова кема аръёс ӵоже Инвожо журналын кылкутӥсь секретарь луыса ужаз. Али пенсиын ни. Курсъёты кылдытон сярысь тазьы вера: « Ар талэсь азьло Удмурт диктант нырысьсэ Маяковкаын гожтыны дэмлаз нылы, со отын ужа. Озьы каллен йырамы шуккиз курсъёс усьтыны. Библиотека шумпотыса пумитаз та иворез » Светлана Любимова, удмурт кылэз дышетонъя курсъёсты нуись Курсъёсты со азьланяз но радъяны оске, лыдӟетъюртын Удмурт клуб радъяны малпа. Занятиос покчиарняе 17 часын но куамын минутын но арнянуналэ 16 часын но 30 мунутын ортчытӥчько. Соос куинь толэзь ӵоже кыстӥськозы. Ван мылкыд карисьёс пыриськыны быгато. Курсъёс Удмурт кылъя дышетӥсьёслэн «ВЫЖЫ» огазеяськонлэн но Удмуртиысь йӧскалык политикая министерстволэн индылэмзы улсын радъясько. Тодэ вайытом, «Удмурт нылкышно кенеш» огазеяськон мерлыко-югдытон «Дор» марафонзэ мытӥз. Тегъёс: удмурткыл лыдӟиськонни Ижкар Удмуртия  